นักเศรษฐศาสตร์ประเมินศก.ไทยโตแค่ 2.8%
นักเศรษฐศาสตร์ชี้เศรษฐกิจไทยปีนี้โตแค่ 2.8% เหตุการเมืองรุมเร้า เศรษฐกิจฟื้นไม่เต็มที่
13 ม.ค. 2553

นักเศรษฐศาสตร์ชี้เศรษฐกิจไทยปีนี้โตแค่ 2.8% เหตุการเมืองรุมเร้า เศรษฐกิจฟื้นไม่เต็มที่
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า เศรษฐกิจไทยปีนี้ธนาคารประเมินต่ำกว่าที่อื่นมาก โดยมองว่าจะเติบโตเพียง 2.8% เพราะยังมีปัญหาเศรษฐกิจฟื้นตัวช้า ขณะที่ปัจจัยการเมืองยังมีส่วนเกี่ยวข้องกับเศรษฐกิจ แม้จะมีการลงทุนโครงการไทยเข้มแข็ง แต่ก็ยังไม่สามารถฟื้นตัวได้อย่างเต็มที่
ทั้งนี้ เชื่อว่า ธนาคารแห่งประเทศไทย (ธปท.) จะยังไม่ปรับขึ้นดอกเบี้ยนโยบายภายในปีนี้ เพราะเงินเฟ้อพื้นฐานยังอยู่ในระดับต่ำ สะท้อนว่าการบริโภคที่แท้จริงไม่ขยายตัวมาก และไม่เชื่อว่า ธปท.ขึ้นดอกเบี้ยเพื่อสกัดราคาน้ำมันที่กำลังสูงขึ้น
สำหรับประเทศที่มีแนวโน้มจะปรับขึ้นดอกเบี้ยในปีนี้ ได้แก่ จีน อินโดนีเซีย และอินเดีย ซึ่งจะขึ้นดอกเบี้ยเพื่อดับความร้อนแรงของราคาอสังหาริมทรัพย์ ส่วนสหรัฐอเมริกาและสหภาพยุโรป (อียู) นั้นเศรษฐกิจยังเปราะบาง น่าจะปรับขึ้นดอกเบี้ยช้ากว่า
น.ส.อุสรา ยังประเมินภาวะค่าเงินบาทว่า ในครึ่งปีแรกค่าเงินบาทจะอยู่ที่ระดับ 33.50 บาทต่อเหรียญสหรัฐ ส่วนครึ่งปีหลังจะแข็งค่าตามภูมิภาคเฉลี่ยอยู่ที่ 32 บาทต่อเหรียญสหรัฐ